Oficiālais Vēstnesis L 083 , 25/03/1997 Lpp. 0003 - 0004



Padomes Regula (EK) Nr. 535/97 (1997. gada 17. marts), ar ko groza Regulu (EEK) Nr. 2081/92 par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību EIROPAS SAVIENĪBAS PADOME, ņemot vērā Eiropas Kopienas dibināšanas līgumu un jo īpaši tā 43. pantu, ņemot vērā Komisijas priekšlikumu [1], ņemot vērā Eiropas Parlamenta atzinumu [2], ņemot vērā Ekonomikas un sociālo lietu komitejas atzinumu [3], tā kā Regulas (EEK) Nr. 2081/92 13. panta 2. punkts [4] paredz pārejas periodu līdz pieciem gadiem no regulas publicēšanas dienas, kura laikā noteiktos apstākļos dalībvalstis var saglabāt valstu pasākumus, atļaujot lietot minētā panta 1. punkta b) apakšpunktā minētās frāzes; tā kā minēto regulu publicēja 1992. gada 24. jūlijā; tā kā tādējādi pārejas periods beidzas 1997. gada 25. jūlijā; tā kā pirmo priekšlikumu ģeogrāfiskās izcelsmes norāžu un cilmes vietu nosaukumu reģistrācijai Padomei iesniedza tikai 1996. gada martā un tā kā lielākā daļa piecu gadu ilgā pārejas perioda jau bija pagājusi; tā kā nolūkā saglabāt šā pārejas perioda efektivitāti piecu gadu perioda sākuma datums būtu jāmaina tā, lai periods sāktos nosaukumu reģistrācijas dienā; tā kā būtu jāpieņem noteikumi, kas pārejas periodu attiecinātu arī uz Regulas (EEK) Nr. 2081/92 13. panta 1. punkta a) apakšpunktu, ar nosacījumu, ka šajā punktā paredzētais aizliegums var pārklāties ar tā paša panta b) punktā paredzēto aizliegumu; tā kā pārejas periodam jāattiecas tikai uz tiem nosaukumiem, kas reģistrēti saskaņā ar Regulas (EEK) Nr. 2081/92 17. pantu, jo šī pielāgošanas perioda piešķiršanai nevajadzētu skart ražotājus attiecībā uz esošajiem un dalībvalstīs jau lietotajiem nosaukumiem; tā kā ir vajadzīgs laiks, lai saskaņā ar Regulu (EEK) Nr. 2081/92 izskatītu nosaukuma kā aizsargātas ģeogrāfiskās izcelsmes norādes vai aizsargāta cilmes vietas nosaukuma reģistrācijas pieteikumu; tā kā būtu jāatļauj dalībvalstīm piešķirt valsts pagaidu aizsardzību līdz Kopienas lēmuma par nosaukumu reģistrēšanu pieņemšanai; tā kā nolūkā atrisināt domstarpības, kas var rasties starp ražotājiem dalībvalstī, attiecīgā dalībvalsts vajadzības gadījumā var pieļaut valsts pārejas periodu, kurš vēlāk jāapstiprina ar Kopienas lēmumu; tā kā par iepriekšminēto valsts pasākumu sekām jāatbild dalībvalstij, kura tos ieviesusi; tā kā, visbeidzot, minētie pasākumi nedrīkst radīt šķēršļus Kopienas iekšējai tirdzniecībai; tā kā piecus gadus ilgo pārejas periodu var noteikt atsevišķi katram nosaukumam, kurš pieteikts reģistrācijai saskaņā ar Regulas (EEK) Nr. 2081/92 5. pantu, bet tikai saskaņā ar 7. panta 5. punkta b) apakšpunktu un ar attiecīgu pamatojumu, IR PIEŅĒMUSI ŠO REGULU. 1. pants Ar šo Regulu (EEK) Nr. 2081/92 groza šādi: 1. Regulas 1. panta 1. punkta trešo daļu aizstāj ar šādu daļu: "I un II pielikumu var grozīt saskaņā ar 15. pantā noteikto procedūru." 2. Aiz regulas 5. panta 5. punkta pirmās daļas iekļauj šādu tekstu: "Dalībvalsts var piešķirt tikai pagaidu valsts aizsardzību pašreizējās regulas nozīmē nosaukumam, kurš iesniegts prasītajā veidā, un, vajadzības gadījumā, arī pielāgošanās periodu, kurš sākas iesniegšanas dienā; gan vienu, gan otru var uz laiku piešķirt pie tiem pašiem nosacījumiem sakarā ar pieteikumu produkta specifikācijas maiņai. Šāda pagaidu valsts aizsardzība beidzas dienā, kad saskaņā ar šo regulu pieņem lēmumu par reģistrāciju. Pēc lēmuma pieņemšanas var atļaut līdz piecus gadus ilgu pielāgošanās periodu ar nosacījumu, ka attiecīgie uzņēmumi likumīgi tirgojuši minētos produktus, lietojot attiecīgos nosaukumus vismaz piecus gadus bez pārtraukuma līdz 6. panta 2. punktā paredzētās publikācijas datumam. Ja nosaukums nav reģistrēts saskaņā ar šo regulu, pilnu atbildību par šādas valsts aizsardzības radītajām sekām uzņemas attiecīgā dalībvalsts. Dalībvalstu saskaņā ar otro daļu veiktie pasākumi rada sekas tikai valsts līmenī, tie neietekmē Kopienas iekšējo tirdzniecību." 3. Regulas 7. panta 4. punkta otro ievilkumu aizstāj ar šādu ievilkumu: "— norāda, ka ierosinātā nosaukuma reģistrācija apdraudētu pilnīgi vai pa daļai identiska nosaukuma vai preču zīmes, vai arī produktu, kuri likumīgi ir bijuši tirgū vismaz piecus gadus pirms 6. panta 2. punktā paredzētās publikācijas, pastāvēšanu." 4. Regulas 13. panta 2. punktu aizstāj ar šādu punktu: "2. Atkāpjoties no 1. punkta a) un b) apakšpunkta, dalībvalstis var saglabāt valsts sistēmas, kuras ļauj lietot saskaņā ar 17. pantu reģistētos nosaukumus uz laiku, kas nepārsniedz piecus gadus pēc reģistrēšanas publicēšanas, ar nosacījumu, ka: - produktus ar šādiem nosaukumiem likumīgi tirgoti vismaz piecus gadus pirms šīs regulas publicēšanas dienas, - uzņēmumi likumīgi un bez pārtraukuma tirgojuši attiecīgos produktus ar šiem nosaukumiem pirmajā ievilkumā paredzētā perioda laikā, - uz etiķetes skaidri norādīta produkta patiesā izcelsme. Tomēr šī atkāpe nedrīkst novest pie produktu brīvas realizācijas tās dalībvalsts teritorijā, kurā šādi nosaukumi ir aizliegti." 5. Regulas 13. pantam pievieno šādu punktu: "4. Attiecībā uz nosaukumiem, kuri reģistrēti saskaņā ar 5. pantu, saskaņā ar 7. panta 5. punkta b) apakšpunktu var paredzēt pārejas periodu līdz pieciem gadiem tikai tādā gadījumā, ja iebildums atzīts par pieņemamu, pamatojoties uz faktu, ka ierosinātā nosaukuma reģistrācija apdraudēs pilnīgi vai pa daļai identiska nosaukuma vai produktu, ko likumīgi tirgo vismaz piecus gadus pirms 6. panta 2. punktā paredzētās publikācijas, pastāvēšanu. Šādu pārejas periodu var paredzēt tikai tad, ja uzņēmumi likumīgi tirgojuši attiecīgos produktus ar konkrētajiem nosaukumiem vismaz piecus gadus bez pārtraukuma pirms 6. panta 2. punktā paredzētās publikācijas dienas." 2. pants Šī regula stājas spēkā trešajā dienā pēc tās publicēšanas Eiropas Kopienu Oficiālajā Vēstnesī. Šī regula uzliek saistības kopumā un ir tieši piemērojama visās dalībvalstīs. Briselē, 1997. gada 17. martā Padomes vārdā — priekšsēdētājs J.van Aartsen [1] OV C 241, 20.8.1996., 7. lpp. [2] OV C 33, 3.2.1997. [3] OV C 30, 30.1.1997., 39. lpp. [4] OV L 208, 24.7.1992., 1. lpp. Regulā jaunākie grozījumi izdarīti ar 1994. gada Pievienošanās aktu. --------------------------------------------------